《南风谣》
明代·郑定

南风吹河河水满，百丈牵舟牛力挽。
逆流巨浪如登天，牛罢轭重舟不前。
作书投河讼风伯，多助南商疏北客。
北客家居南海堧，来时南风吹北船。
武夷清冷过九曲，匡庐叠嶂闻清猿。
片帆摇摇出京口，夜倚淮云瞻北斗。
南风五月经吕梁，两岸青山如马走。
今年作客还南游，南风正尔当船头。
风神与我若相识，十日五日成淹留。
南风何多北风少，南北人生如过鸟。
早晚回船望北归，直候南风吹到晓。

作者简介：元明间福建闽县人，字孟宣。元末为陈友定记室。友定败，浮海入交、广间。久之，还居长乐。洪武末，累官至国子助教。好击剑，工诗及古篆、行书，为闽中十才子之一。有《郑博士诗》、《澹斋集》。